CELEX: 62009CN0094
Language: el
Date: 2009-03-06 00:00:00
Title: Υπόθεση C-94/09: Προσφυγή της 6ης Μαρτίου 2009 — Επιτροπή των Ευρωπαϊκών Κοινοτήτων κατά Γαλλικής Δημοκρατίας

16.5.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 113/25
            
         Προσφυγή της 6ης Μαρτίου 2009 — Επιτροπή των Ευρωπαϊκών Κοινοτήτων κατά Γαλλικής Δημοκρατίας
   (Υπόθεση C-94/09)
   2009/C 113/47
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωπος: M. Afonso)
   
      Καθής: Γαλλική Δημοκρατία
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι η Γαλλική Δημοκρατία, μη εφαρμόζοντας ενιαίο συντελεστή ΦΠΑ επί του συνόλου των υπηρεσιών των γραφείων τελετών και επί της παράδοσης των οικείων αγαθών, παρέβη τις υποχρεώσεις που υπέχει από τα άρθρα 96 έως 99, παράγραφος 1, της οδηγίας ΦΠΑ (1),
            
         
               —
            
            
               να καταδικάσει τη Γαλλική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Επιτροπή, με την προσφυγή της, ισχυρίζεται ότι η γαλλική φορολογική νομοθεσία θίγει την καλή λειτουργία του συστήματος του ΦΠΑ κατά το μέτρο που εφαρμόζει δύο συντελεστές ΦΠΑ επί της εκ μέρους των γραφείων τελετών παροχής υπηρεσιών και παράδοσης αγαθών στα μέλη των οικογενειών των αποθανόντων, μολονότι αποτελούν, στην πράξη, ενιαία σύνθετη ενέργεια που πρέπει να υπάγεται σε ενιαίο φορολογικό συντελεστή.
   Η προσφεύγουσα προσάπτει ειδικότερα στην καθού ότι διαφοροποιεί χωρίς λόγο την υπηρεσία μεταφοράς της σορού με ειδικά προς τούτο διαμορφωμένο όχημα, για την οποία εφαρμόζεται μειωμένος συντελεστής ΦΠΑ, από τις λοιπές δραστηριότητες των γραφείων τελετών, όπως η μεταφορά της σορού ή η προμήθεια φέρετρου που υπάγονται στον κανονικό συντελεστή ΦΠΑ. Ωστόσο, κατά πάγια νομολογία, η παροχή που αποτελείται από μία μόνον υπηρεσία σε οικονομικό επίπεδο δεν πρέπει να κατακερματίζεται τεχνητά για να μην θίγεται η καλή λειτουργία του συστήματος του ΦΠΑ. Στην πράξη άλλωστε, η μεγάλη πλειοψηφία των οικογενειών που ζητούν από το γραφείο τελετών την οργάνωση κηδείας θεωρεί ότι οι εν λόγω δραστηριότητες συνιστούν ενιαία παροχή.
   Εξάλλου, η Επιτροπή αμφισβητεί την επιλογή της καθής να εφαρμόζει κυμαινόμενους μειωμένους συντελεστές επί των υπηρεσιών των γραφείων τελετών. Ειδικότερα, οι διατάξεις του άρθρου 98, παράγραφος 1, της οδηγίας ΦΠΑ δεν επιτρέπουν την εφαρμογή μειωμένου συντελεστή επί ορισμένων υπηρεσιών μεταφοράς και κανονικού συντελεστή επί των λοιπών υπηρεσιών των εν λόγω γραφείων τελετών, καθιστώντας το ύψος του πραγματικού συντελεστή οπωσδήποτε χαμηλότερο από τον εφαρμοστέο στη Γαλλία κανονικό συντελεστή. Επιπλέον, το ποσοστό του εν λόγω μειωμένου συντελεστή θα κυμαινόταν από συναλλαγή σε συναλλαγή αναλόγως του σχετικού όγκου, σε κάθε περίπτωση, των υπηρεσιών που υπάγονται σε μειωμένο συντελεστή, πράγμα που επίσης απαγορεύεται από την εν λόγω οδηγία.
   
      (1)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347, σ. 1).